**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/5321-74/2020.

**49/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Kényszerelhelyezés esetére kijelölt ingatlanról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

Tiszavasvári Város Önkormányzata illetékességi területén a házi karanténba helyezett személyek kényszerelhelyezésére alkalmas ingatlanként Tiszavasvári Város Önkormányzata tulajdonában álló 4440 Tiszavasvári, Krúdy Gyula u. 16. III/8. szám alatti ingatlant jelölöm ki.

**INDOKOLÁS**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

Az élet és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről szóló 41/2020. (III.1.) Korm. rendeletben foglaltak szerint a hatósági házi karanténban vagy kijelölt karanténban tartózkodók ellátásáról való gondoskodás a települési önkormányzat polgármesterének a feladata.

A Szabolcs-Szatmár-Bereg Megyei Kormányhivatal kormánymegbízottja az alábbi megkereséssel fordult hozzám: „A járványügyi intézkedésként házi karanténba helyezett személyek kényszerelhelyezése esetére (pl. ideiglenes távoltartás; lakóhellyel vagy tartózkodási hellyel nem rendelkező, de ténylegesen a településen tartózkodó személy) kérem, szíveskedjen az önkormányzat illetékességi területén elhelyezésre alkalmas ingatlan(ok) kijelöléséről gondoskodni, amely(ek) alkalmasak az elkülönítet elhelyezésre, ahol a járványügyi intézkedések, az azokkal járó szabályok betartása maradéktalanul megvalósulhatnak.”

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. április 2.

 **Szőke Zoltán**

 **polgármester**